*“Andrašec u interpretaciji hrvatskog juga“ - koncert “Bijaćke vile“ u Međimurju*

***Hrvatsko pjevačko društvo “Bijaćka vila“ - Kaštela***

*dirigent: Andro Čalo*

*uz glasovir: Magdalena Ferenčina*

*uz orgulje: Andro Čalo*

PROGRAM

* Gregorijanski napjev: ***Cantate Domino***
* Gregorijanski napjev: ***Vexilla regis prodeunt***
* Pučki napjev iz Podstrane / obr. Blaženko Juračić: ***Barjaci kreću kraljevi***
* Bernardin Sokol: **O čisto Srce Krista mog**
* Šime Marović: **Dobar je Gospodin**
* Improvizacija na orguljama: **Koncert u baroknom stilu**

 *Allegro* – *Adagio* - *Allegro*

* Benjamin Britten: ***There is no Rose*** *(iz Ceremony of Carols, op. 28)*
* Vlado Sunko (na riječi i napjev Florijana Andrašeca):

 ***Lepšega imena gdo bi zreči*** ***mogel -*** *praizvedba*

* Anton Brucker: ***Locus iste***
* Arvo Pärt: ***Bogoroditse Djevo***
* Benedetto Marcello: ***Nebesa silna pjevaju***

UZ PROGRAM

Koncepcija ovog koncerta krije se upravo u toj riječi - koncert. Naime, sadržavajući u sebi tu dihotomiju, to dvoznačje samog pojma, talijanski izraz  *concertare* zapravo najbolje iskazuje svoju bit- istovremeno suprotstavljanje i nadopunjavanje. U jednom standardnom koncertu kao glazbenoj vrsti suprotstavljaju se skupine instrumenata (*soli – tutti)*, suprotstavlja se dinamika (*forte – piano)*, tempa (*allegro – adagio)*... Rekli bismo, kao noć – dan, ljeto – zima, staro – mlado… No, je li zbilja tako? Ne zatvaraju li tek noć i dan jedan prirodan zaokružen ciklus od 24 sata? Ne čine li tek ljeto *i* zima jednu potpunu godinu? To što bismo na prvu proglasili dualizmom zapravo je nešto kompletno.

Jednako tako sjever i jug, Međimurje i Dalmacija.

Baština i suvremenost, Andrašec i Sunko.

 Jedni u drugima se ogledamo, preispitujemo, nadahnjujemo…, a zapravo rastemo i bivamo obogaćeni. Ne *il i*- *ili*, već *i* - *i*.

Kroz tu prizmu valja promatrati večerašnji koncert. Poput baroknog koncerta, on je razdijeljen u tri dijela od čega su dva zborska, dok je srednji orguljski. I opet dualizam; dok su zborski stavci jasno zapisani u partiturama, ono što će doći s orgulja nastajat će spontano na licu mjesta - improvizacija. I, da budemo dosljedni, bit će to improvizirani trostavačni koncrert u baroknom stilu.

Prvi zborski blok portretira vokalnost Dalmacije. Umjetnička i folklorna glazba uvijek su se do određene mjere međusobno prožimale, no u slučaju hrvatske obale to je evidentno na izuzetan način. I dok su u nekim drugim situacijama (početni) uzrok i posljedica pojave barem malo prostorno i/li vremenski udaljeni, u Dalmaciji i ostatku obale oni skladno koegzistiraju. Radi se naime o gregorijanskom i pučkom crkvenom pjevanju. Ne zalazeći ovdje u dublje muzikološke, ekleziološke i ine analize, predočimo to najjednostavnije činjenicom da su u dalmatinskim gradovima nanjnormalnije bile situacije da se u jednoj crkvi bogoslužje obavlja na latinskom (latinica, gregorijanski napjevi), a u drugoj na staroslavenskom (glagoljica, glagoljaško / crkveno pučko pjevanje). Taj dragi dualizam na večerašnjem programu ilustrira odabir jednog te istog himna (*Barjaci kreću kraljevi*) predočenog kroz ta dva glazbena izričaja.

Gregorijanika nije samo jedna od dvije strane medalje liturgijskog izričaja Dalmacije, već i temelj tzv. rimske škole polifonije (počevši od renesanse pa nadalje) čiji je đak i na koju se svojim skladateljskim izrazom (modalnost) naslanja i aktualni kapelnik splitske katedrale, don Šime Marović. Pored njega, Blaženka Juračića (ovaj put kao obrađivača), te Vlade Sunka oko čije praizvedbe je čitav koncert i postavljen, krug splitskih skladatelja zatvaramo motetom fra Bernardina Sokola *O čisto srce Krista mog*. Sokol je rođeni Kaštelanin, skladatelj i mučenik o kojem se u našoj javnosti izuzetno malo zna i još ga se manje vrednuje zbog zabrane njegova spomena od strane zločinačkog komunističkog režima koji ga je smaknuo, a za kojeg struka ukratko kaže da je bio skladatelj ispred svog vremena.

Drugi zborski blok, uz praizvedbu Sunkove skladbe, čine djela iz riznice svjetske zborske literature u širokom stilskom rasponu od baroka (B. Marcello) preko romantizma i djela 20. stoljeća, sve do živućih autora poput Arvo Pärta čija nas minijatura *Bogoroditse Djevo* svojim crkveno-staroslavenskim jezikom vraća na početak priče… Pärt, estonac, preskače stoljeća i uglazbljuje jezik kojim su molili i pjevali dalmatinski težaci… Naprosto je čudesno kako glazbom tako lako nadilazimo granice vremena i prostora. Pa su nam i sjever i jug, prošlo i sadašnje odjednom tako bliski i tako naši. Kao što su i Međimurje i Dalmacija, Sunko i Andrašec bore na licu i nijanse u glasu jedne nam Domovine.